Дјевојка је Сунцу говорила
Дјевојка је Сунцу говорила: 
“Јарко Сунце љепша сам од тебе! 
Ако ли се томе не вјерујеш, 
Ти изиђи на то равно небо, 
Ја ћу изић’ за гору на воду.“ — 
Када јутро ведро освануло, 
Излазило на небо Сунашце, 
А дјевојка за гору на воду. 
Угледа је лијепо Сунашце, 
Угледа је кроз јелово грање — 
Кол’ко се је ашик учинило, 
Трипут је се Сунце заиграло, 
Па одвуче лијепу дјевојку, 
Да је узме себи за љубовцу — 
Од ње поста звијезда даница. 

Митолошке песме